Generalen er blitt «alles bestefar»
Unge velgere forbinder Prabowo Subianto med tiktokdanser og kattevideoer, ikke med vold og forfølgelse av opposisjonen. Nå ligger han an til å bli Indonesias president. For 26 år siden ble general Prabowo Subianto (72) kastet ut av hæren. Han var anklaget for å starte opptøyer, torturere og kidnappe meningsmotstandere.  Mye tyder på at han brukte soldatene sine i et forsøk på å overta makten i landet, etter at svigerfaren, diktatoren Suharto, ble tvunget til å gå av. Onsdag stilte han til valg. De første resultatene tyder på at han blir valgvinneren. Ble svartelistet i USA I 1998 dro Prabowo Subianto til Jordan, hvor han fikk asyl. Han benektet alle anklager, bortsett fra at han kidnappet opposisjonelle. Ofrene er aldri blitt funnet. Etter at demokratiet ble befestet i Indonesia, kom han tilbake. Han var presidentkandidat i både 2009 og 2014.  USA nektet ham innreise. Han slapp ikke inn i landet før i 2019, da han var blitt forsvarsminister. Hvorfor kan han nå bli president? Målinger tyder på at 72-åringen særlig slår an blant unge velgere. En tredjedel av velgerne er under 30 år gamle og var knapt født da Prabowo ble anklaget for grove brudd på menneskerettighetene. Halvparten av de over 200 millioner velgerne er under 40 år. Indonesias unge befolkning er blant verdens ivrigste brukere av Tiktok. 125 millioner av dem har en konto på den sosiale plattformen. Der kan de se videoer av en dansende Prabowo, og filmsnutter hvor han koser med søte katter. Nyhetsnettstedet Gzero oppsummerer med «skalleknuseren som ble teddybjørn». Etter en TV-debatt der han ble filleristet av konkurrentene, postet unge kvinner videoer hvor de gråter for ham. Når man ser den dansende, eldre mannen, er det vanskelig å tro at han har stått bak tortur: The Financial Times snakket med to studenter som har latt seg sjarmere. De liker forslaget hans om gratis lunsj til studenter. Og førstegangsvelgeren Desi sier at hun tror på en tiktokvideo der det hevdes at anklagene mot ham var en misforståelse. Hvorfor er dette valget viktig?  Indonesia er verdens tredje største demokrati. Av de rundt 270 millioner innbyggerne er 200 millioner over 17 år, som er grensen for når man kan stemme. Ifølge The New York Times regner man med at valgdeltagelsen blir på rundt 75 prosent. Avisen skriver at amerikanske myndigheter følger nøye med på hva som skjer i landet.  Frykt for demokratiet President Joko Widodo har sittet i to perioder og kan ikke gjenvelges. Han har vært en populær president, som har satset på sosiale reformer og økonomisk vekst. Men ifølge The New York Times er det tegn til at han har tatt landet i mer totalitær retning. Den frykten har økt gjennom valgkampen. For ti år siden var Joko og Prabowo politiske motstandere. Nå samarbeider de godt. Det oppfattes som et faresignal at Prabowo har valgt Gibran Rakabuming Raka (36) som visepresidentkandidat. Han er den sittende presidentens sønn.  Ifølge indonesisk lov må man være minst 40 år gammel for å stille som president eller visepresident. Men landets forfatningsdomstol ga ham lov til å stille. Avstemningen var fem mot fire. Den avgjørende stemmen var fra rettens leder, som er gift med presidentens søster. Kritikere mener at Joko planlegger et dynasti. Etter en periode som visepresident skal sønnen være klar for selve toppjobben. Kan ta tid Ifølge Nikkei Asia og de første resultatene har Prabowo et godt håp om rent flertall i onsdagens valg. Om ikke blir det omkamp mellom de to kandidatene med flest stemmer. Det er høyst uklart når resultatet blir klart. Indonesia er en øygruppe med mange små befolkningsgrupper. I utstrekning er landet som avstanden mellom London og New York.
Prabowo Subianto, som tidligere ble kastet ut av hæren for anklager om vold og forfølgelse, ligger an til å bli Indonesias president.  Subianto har popularitet blant unge velgere gjennom sin tilstedeværelse på TikTok, hvor de ser ham danse og kose med katter.  Dette valget i Indonesia, verdens tredje største demokrati, er viktig. Amerikanske diplomater frykter tilbakefall til autoritært styresett, eller at Indonesia tilnærmer seg Kina.